b"\n_START_ARTICLE_\nRemolatxa\n_START_SECTION_\nParticularitats\n_START_PARAGRAPH_\nSegons la varietat, \xc3\xa9s una hortalissa de la que es consumeix l'arrel (bleda-rave hort\xc3\xadcola, Beta vulgaris var. conditiva) o de la que se n'extreu el sucre (bleda-rave sucrera, Beta vulgaris saccharifera). La varietat sucrera \xc3\xa9s una planta de conreu extensiu, tamb\xc3\xa9 existeix una varietat farratgera molt similar. El percentatge de sucre s'ha anat incrementant amb la millora gen\xc3\xa8tica. Cal un complicat proc\xc3\xa9s industrial d'extracci\xc3\xb3 dut a terme per la ind\xc3\xbastria sucrera._NEWLINE_T\xc3\xa9 un alt contingut de vitamina C i \xc3\xa0cid f\xc3\xb2lic, i \xc3\xa9s rica en fibra._NEWLINE_El seu alt contingut en pectina la fa atractiu per a la generaci\xc3\xb3 de biocombustible._NEWLINE_Les fulles d'aquesta planta s\xc3\xb3n comestibles. La bleda \xc3\xa9s una varietat conreada per la seva fulla. Les varietats silvestres tamb\xc3\xa9 s\xc3\xb3n de fulla comestible i es coneixen com a bleda borda o blets.\n_START_SECTION_\nDescripci\xc3\xb3 Morfol\xc3\xb2gica\n_START_PARAGRAPH_\nTiges d'entre 1 i 2 metres d'al\xc3\xa7ada, amb fulles en forma de cor d'entre 5 i 20\xc2\xa0cm de llarg en les plantes silvestres i molt m\xc3\xa9s curt en les cultivades. Les flors amb un di\xc3\xa0metre de 3-5\xc2\xa0mm s\xc3\xb3n vermelloses, tenen 5 p\xc3\xa8tals i es produeixen en espigues denses. Es pol\xc2\xb7linitza pel vent. El fruit \xc3\xa9s un ra\xc3\xafm de nous dures.\n_START_SECTION_\nCultiu\n_START_PARAGRAPH_\nNecessita molta aigua sin\xc3\xb3 les arrels poden ser amargants i amb el color vermell desdibuixat, per\xc3\xb2 no requereix un terra ric, i pot per tant utilitzar-se com a segon cultiu de rotaci\xc3\xb3. No tolera els fems frescs._NEWLINE_\xc3\x89s rica en bor, i cal adobar-la corresponentment. En cultius amb una producci\xc3\xb3 estimada de 60 tones per hect\xc3\xa0rea, en calen 600 gr._NEWLINE_Hom hi practica dos tipus diferenciats de sembrat, el d'hivernacle i el d'exterior. Es cull sense esperar que la planta estigui vella per evitar que la carn es torni llenyosa._NEWLINE_El sembrat d'hivernacle, per cultius primerencs, es pot realitzar en planter al final de l'hivern europeu, amb un espaiat significatiu entre llavors. La terra ha de ser fina, i no cal que sigui molt adobada en aquesta fase. Es podr\xc3\xa0 collir en uns 4 mesos._NEWLINE_El sembrat directament en terra requereix certa temperatura, propera al final de la primavera i es cull uns 2 mesos m\xc3\xa9s tard; per climes mediterranis, es sembra entre mitjans de maig i juny i es cull entre juliol i agost. Amb la terra ben llaurada i solta, es fan files separades uns 30\xc2\xa0cm, enterrant-hi les llavors uns 3\xc2\xa0cm de fond\xc3\xa0ria, cobrint-les lleugerament, respectant una dist\xc3\xa0ncia entre plantes de 20\xc2\xa0cm. Si es planta molt aviat, la planta grana, fent arrels petites i fibroses. _NEWLINE_Cal tombar (remoure) la terra peri\xc3\xb2dicament._NEWLINE_En els estius de tipus mediterrani necessita ser regada. Cal adobar-la intensament donat la gran quantitat de mat\xc3\xa8ria que fa per hect\xc3\xa0rea. Desenvolupa unes arrels extremadament grosses i es cull mecanitzadament.\n_START_SECTION_\nPlagues\n_START_PARAGRAPH_\nPateix atacs de m\xc3\xadldiu, pug\xc3\xb3, la mosca de la bleda-rave i pu\xc3\xa7ots com Chaetocnema tibialis que en malmeten el cultiu, per\xc3\xb2 els problemes m\xc3\xa9s greus per la seva explotaci\xc3\xb3 agr\xc3\xadcola solen estar relacionats amb la manca de nutrients o el reg en exc\xc3\xa9s que provoca asf\xc3\xadxia de les arrels. Dels nutrients, el bor \xc3\xa9s dels m\xc3\xa9s importants, detectant-se per meristemes i el llanguir de la planta en si mateixa.\n_START_SECTION_\nGastronomia\n_START_PARAGRAPH_\nLa bleda-rave hort\xc3\xadcola o de taula arriba a ser molt important en la gastronomia de certs pa\xc3\xafsos, com ara Ucra\xc3\xafna, on forma una ingredient clau del plat estrella, la sopa anomenada borsx. Tamb\xc3\xa9 a l'Argentina se sol usar en amanides."